Diari Oficial de la Generalitat Valenciana


Sumari del DOGV 2912, del 20-01-1997 (1997/892762)

RESOLUCIÓ de 30 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2912

Data del DOGV
:   20-01-1997

Secció del DOGV
:   ALTRES DISPOSICIONS

Número del document
:   1997/892762


Data del document
:   12-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 12 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
  
 Vist l'expedient 010/96-AIA, sobre el Projecte de Planta Embotelladora d'Aigua Mineral, Sucs Naturals i Begudes Refrescants, al paratge el Pinarejo, situada al polígon 14, parcel·la 426 del terme municipal de Requena, promogut pel Sr. Germán Martínez Navarro, en representació d'Agua Mineral San Benedetto, SA.
  
  
Vist que, en data 11 de gener de 1996, la Secció de Gestió i Disciplina Urbanística de la Conselleria d'Obres Públiques, Urbanisme i Transports remet l'estudi d'impacte ambiental de la instal·lació de planta embotelladora d'aigua mineral, sucs naturals i begudes refrescants al paratge el Pinarejo del terme municipal de Requena, a partir de la sol·licitud de declaració d'interés comunitari, i segons allò establit en l'article 20.2c i la disposició addicional cinquena de la Llei 4/1992, de la Generalitat Valenciana, de 5 de juny, sobre sòl no urbanitzable.
  
Vist que l'estudi d'impacte ambiental de la instal·lació mencionada ha sigut sotmés al tràmit d'informació pública mitjançant la publicació en el Butlletí Oficial de la Província, de data 6 de febrer de 1996, i no s'hi ha presentat cap al·legació, segons consta en el certificat remés el 21 de març de 1996 per la Secció de Gestió i Disciplina Urbanística, de la Conselleria d'Obres Públiques, Urbanisme i Transports.
  
Vist que, en data 23 de gener de 1996, se sol·licita al promotor una ampliació de l'estudi d'impacte ambiental, amb l'aportació de la documentació relativa a la memòria tècnica del projecte i a la relacionada en l'article 7 del Decret 162/1990, pel qual s'aprova el reglament per a l'execució de la Llei 2/1989 d'Impacte Ambiental.
  
  
Vist que, en data 31 de gener de 1996, se sol·licita a l'Ajuntament de Requena un informe relatiu a la possibilitat que establisca el planejament urbanístic sobre l'activitat objecte de l'estudi, en sòl no urbanitzable protegit, com també els suggeriments i propostes en relació amb les incidències ambientals derivades de l'execució del projecte mencionat.
  
Vist que, en data 20 de febrer de 1996, el promotor remet l'ampliació de l'estudi d'impacte ambiental sol·licitada.
  
Vist que, en data 27 de febrer de 1996, es consulten els següents organismes:
  
- Direcció General de Patrimoni Artístic de la Conselleria de Cultura.
  
- Serveis Territorials de la Conselleria d'Agricultura i Medi Ambient.
  
Vist que, en data 6 de març de 1996, es consulta el Servei de Planificació de Recursos Hidrològics i la Direcció General de Desenvolupament Forestal de la Conselleria d'Agricultura i Medi Ambient.
  
Vist que, en data 11 de març de 1996, es visiten els terrenys on s'executarà el projecte d'instal·lació mencionat i es comprova la naturalesa argilosa del terreny i la conca visual afectada pel projecte. S'hi observa, així mateix, que part del camí d'accés a les instal·lacions es realitza a través d'una via pecuària, on s'estaven realitzant obres de condicionament.
  
  
Vist que, en dates 14 i 15 de març de 1996, el promotor remet documentació complementària relativa a:
  
- Còpia de l'informe de l'Ajuntament de Requena.
  
- Relació de parcel·les afectades i plànol d'ampliació del camí d'accés.
  
- Rectificació d'error en l'avaluació de l'efluent.
  
- Plànol a escala 1:10724 del traçat del camí d'accés a la indústria des de San Antonio de Requena.
  
Vist que, en data 22 de març de 1996, es rep l'informe remés per l'Ajuntament de Requena, com a resposta a la consulta efectuada, i en el qual el tècnic municipal expressa que:
  
  
- El sòl on es pretén actuar està classificat pel document urbanístic vigent, Normes Subsidiàries i Complementàries de planejament, com a no urbanitzable protegit per molt permeable.
  
  
- L'objecte de la protecció es basa en la salvaguarda de l'aqüífer de l'àrea de la Cañada Palletas i Pinarejo, aspecte del qual se suposa que la indústria envasadora d'aigua prendrà cura. I quedarà justificada la ubicació de la planta al costat de la matèria primera.
  
- L'article 35 de l'Ordenança Municipal estableix que, quan com a conseqüència d'un estudi detallat i de manera inequívoca quede demostrat que un qualificat com a molt permeable no ho és, es podran autoritzar edificacions com si de sòl no urbanitzable ordinari, és a dir, sense cap nivell de protecció, es tractara.
  
  
- Que els aspectes considerats en el paràgraf anterior van ser objecte d'informe per un laboratori homologat, que va acreditar la seua escassa o nul·la permeabilitat, en tractar-se de sòls argilosos, cosa que va ser acreditada en un informe remés a la Comissió Territorial d'Urbanisme en dates passades.
  
L'informe conclou que el tècnic que el subscriu considera possible, segons les ordenances de l'activitat que ens ocupa, que s'instal·le a l'emplaçament previst.
  
Vist que, en data 9 d'abril de 1996, el Servei de Gestió Forestal de la Direcció General de Desenvolupament Forestal d'aquesta Conselleria d'Agricultura i Medi Ambient remet l'informe corresponent en el qual s'indica que no hi ha cap observació des del punt de vista forestal, ja que el terreny afectat és de característiques agrícoles. S'expressa també que és convenient que la part de la indústria que es dedica a la producció d'envasos i envasat de sucs naturals i begudes refrescants es realitzara en un polígon industrial, i només es duguera a terme l'envasat d'aigua mineral en el terreny proposat per a l'emplaçament, ja que en un terreny rústic s'ha d'evitar en la mesura del possible l'activitat industrial.
  
  
Vist que, en data 11 d'abril de 1996, la Direcció Territorial d'Agricultura i Medi Ambient remet els informes dels tècnics corresponents, en els quals s'indica:
  
- En l'informe de l'enginyer agrònom s'assenyala que, segons el plànol enviat per l'Ajuntament de Requena, el camí d'accés a la indústria objecte del projecte creua la via pecuària Cañada Real de San Juan, classificada per l'Ordre Ministerial de data 20 d'octubre de 1971. En el tram on creua el camí d'accés la via pecuària seria aconsellable posar un pas a distint nivell. En cas que no siga possible i es faça l'encreuament al mateix nivell, s'hauran de col·locar els senyals de limitació de velocitat i de «Perill, pas de ramat». En tot cas s'atendrà a allò disposat en la Llei 3/1995, de 23 de març, de Vies Pecuàries.
  
- En l'informe de l'enginyer de forests s'indica que la indústria s'establirà en el centre d'un acotat de caça, en zona agrícola amb absència total d'edificacions, i que té un alt interés cinegètic per al seu titular (la Sociedad de Cazadores de San Antonio de Requena), per raó de l'existència de poblacions silvestres de perdiu, i serà un bon indicador de la potencialitat del medi per a sustentar altres poblacions silvestres d'animals. Així doncs, la construcció de l'embotelladora suposarà un impacte irreversible sobre la fauna en general. D'altra part, l'informe esmenta la reglamentació tecnicosanitària per a les aigües de beguda envasades, en la qual, en l'article 3, parla de la conducció mitjançant canonades tancades, qüestionant que no hi haja una altra alternativa mitjançant una presa, i que la màxima proximitat possible no s'ha d'entendre com exclusivament la màxima proximitat física, sinó també la màxima proximitat amb vista a la protecció del medi natural.
  
Vist que el programa de vigilància ambiental inclòs en l'estudi d'impacte es limita a establir de forma genèrica la necessitat de vigilar l'adequació d'algunes mesures correctores durant l'execució de l'obra, sense que s'hi establisca cap mesura concreta específica per a la consecució d'aquests objectius. Tampoc no estableix el programa de control i seguiment del correcte funcionament de la planta depuradora la qualitat de l'aigua tractada i la destinació dels fangs generats en ella. No s'estableix, per tant, el sistema concret que s'ha d'utilitzar per a la recollida de dades i per a l'anàlisi de la informació obtinguda de la seua interpretació.
  
  
Atés que queda justificada la naturalesa de sòl no permeable, objecte de la classificació com a sòl protegit, ja que l'activitat, per la seua pròpia naturalesa haurà d'establir totes les mesures necessàries per a la no-contaminació de l'aqüífer del qual se subministra la captació de l'aigua que s'ha d'envasar, i atenent, a més, que en l'article 35 de l'ordenança municipal s'estableix que quan un terreny qualificat com a permeable quede demostrat que no ho és, s'hi podran autoritzar edificacions com si es tractara de sòl no urbanitzable ordinari.
  
Atés que en la documentació complementària presentada es fa una rectificació de l'error en l'estimació de l'efluent resultant després del tractament de depuració, relatiu al valor de la concentració de cianur, la presència del qual en l'abocament no era explicable pel tipus d'activitat que s'hi desenvoluparà.
  
Atés que la reglamentació tecnicosanitària per a l'elaboració, circulació i comerç d'aigües de beguda envasades (Reial Decret 1.164/1991, de 22 de juliol de 1991), estableix en l'article 3.1.5 que les instal·lacions del circuit d'envasat hauran d'estar situades al lloc més pròxim possible al punt de captació. I que la conducció mitjançant canonada a una localització distant de la captació podria comprometre la qualitat bacteriològica de l'aigua.
  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.
  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.
  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.
  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.
  
Per tot això, fent ús de les facultats que tinc legalment atribuïdes, formule la següent declaració d'impacte ambiental:
  
Primer
  
Estimar acceptable, només a l'efecte ambiental, el Projecte de Planta Embotelladora d'Aigua Mineral, Sucs Naturals i Begudes Refrescants, al paratge El Pinarejo, situada al polígon 14, parcel·la 426 del terme municipal de Requena (València), promogut pel Sr. Germán Martínez Navarro, en representació d'Agua Mineral San Benedetto, SA, sempre que es complisquen les següents condicions, a més de les mesures correctores i de vigilància ambiental de l'estudi d'impacte que no entren en contradicció amb aquestes:
  
  
1) En el projecte de construcció es consideraran les partides pressupostàries necessàries per a recollir les mesures correctores d'impacte ambiental previstes en el projecte i en l'estudi d'impacte ambiental, com també les que es deriven del compliment de les condicions que a continuació s'estableixen.
  
2) L'efluent abocat complirà les característiques previstes en l'estudi d'impacte ambiental, i en cas que s'efectue l'abocament a un llit públic haurà de disposar de la preceptiva autorització.
  
3) En el programa de vigilància ambiental s'inclourà un control del rendiment de depuració obtingut, per a la qual cosa s'efectuarà l'anàlisi corresponent en l'afluent i efluent. En el cas que es destine l'aigua per a reg, s'inclourà una anàlisi de la salinitat i una anàlisi bacteriològic en què es determinen els paràmetres indicadors de contaminació fecal. La periodicitat de les preses de mostres serà setmanal i s'haurà de fer i remetre a aquesta Direcció General un informe trimestral amb les conclusions que se n'obtinguen.
  
  
El dit informe trimestral haurà de recollir, com a mínim, a més dels rendiments de depuració, controls setmanals sobre l'estat general de les instal·lacions, l'estat i evolució del procés depuratiu, estat del manteniment, compliment de les normes de seguretat i higiene, destinació de l'efluent i dels fangs i residus generats i impacte ambiental de la planta: sorolls, olors, augment dels vectors d'infecció, grau d'integració paisatgística de les obres, cabals tractats i desviació respecte a les previsions de projecte quant a dimensionament de les instal·lacions, etc.
  
D'acord amb els resultats obtinguts, s'adoptaran, durant el primer any de funcionament de les instal·lacions, les mesures correctores que calgueren.
  
4) Es garantirà, durant l'explotació, l'adequat abocament o utilització dels fangs i resta de residus sòlids i pastosos generats en les instal·lacions, i es registraran en la planta les quantitats eliminades i la seua destinació. Si s'usen els fangs en la producció de compost es tindrà en compte el Reial Decret 1310/1990, de 29 d'octubre, i l'Ordre de 26 d'octubre de 1993, sobre la utilització de llots de depuració en el sector agrari.
  
Els fangs hauran de tenir un grau de sequedat adequat, superior al 25%. En el cas que es destinen a abocador controlat, se'n requerirà una sequedat almenys del 40%.
  
5) Per a minimitzar l'impacte visual sobre el paisatge de les edificacions i sobretot de les sitges de 20 metres d'alçada, atés que la ubicació de la planta embotelladora es realitza en terrenys amb una conca visual àmplia, s'utilitzaran materials no brillants, disseny cromàtic mimetitzador amb l'entorn, i les plantacions de vegetació que es realitzen per a trencar la verticalitat dels edificis hauran de ser d'espècies autòctones i conformes amb el medi.
  
6) La direcció facultativa vetlarà perquè, una vegada executades i acabades les obres, es retiren tots aquells enderrocs, materials sobrants i altres elements o restes d'obra que hagen sigut depositats, abocats o abandonats en les zones d'obra i el seu voltant i es faça l'adequació i neteja de qualsevol àrea de terreny afectada per aquestes.
  
7) L'adjudicatari de les obres, abans del seu inici, presentarà a la direcció facultativa, per a la seua remissió a aquesta Direcció General, el pla d'obres en què es detallaran suficientment i amb la informació gràfica a escala adequada els llocs previstos per a la localització d'instal·lacions i per a la ubicació de runams, abocadors, zones de préstec de materials i pedreres o llocs d'extracció.
  
  
8) Si s'estima necessària l'obertura de nous abocadors o runams distints dels actualment controlats, degudament legalitzats i autoritzats, serà preceptiu sotmetre'n l'elecció de l'emplaçament i la seua obertura i utilització al procediment d'avaluació d'impacte ambiental.
  
De la mateixa forma s'actuarà en el cas de l'obertura de noves pedreres o llocs per a l'extracció de materials, si no s'utilitzen aquells llocs convenientment legalitzats.
  
El director facultatiu haurà de vigilar aquesta legalitat i no permetrà cap extracció o abocament indiscriminat.
  
9) Les emissions i immissions dels gasos de fuita compliran el Decret 833/1975, de 6 de febrer, pel qual es desplega la Llei 38/1972, de 22 de desembre, de Protecció de l'Ambient Atmosfèric, com també les seues posteriors modificacions.
  
10) En cas que durant la construcció de les obres es produïra alguna troballa de restes arqueològiques, es paralitzarien immediatament les obres i es comunicaria el fet a la Direcció General de Patrimoni Artístic de la Conselleria de Cultura, d'acord amb la Llei 16/1985, del Patrimoni Històric Espanyol.
  
11) S'adoptaran les mesures adequades que siguen necessàries, a fi de garantir l'absència d'olors i proliferació de vectors d'infecció en la fase de funcionament del sistema de depuració.
  
  
12) En el projecte tècnic s'hauran de tenir en compte les afeccions a les vies pecuàries descrites en l'informe de la Direcció Territorial d'Agricultura i Medi Ambient de València, d'acord amb la Llei 3/1995, de 23 de març de Vies Pecuàries, i se sol·licitarà l'autorització corresponent en la Direcció General del Medi Natural de la Conselleria d'Agricultura i Medi Ambient.
  
  
Segon
  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no s'hi podrà interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.
  
  
Tercer
  
Publicar en el Diari Oficial de la Generalitat Valenciana aquesta declaració d'impacte ambiental.
  
  
València, 12 d'abril de 1996.- La directora general de Qualitat Ambiental: Gloria Arnandis Boix.